CELEX: 32019D1862
Language: fi
Date: 2019-11-06 00:00:00
Title: Komission päätös (EU) 2019/1862, annettu 6 päivänä marraskuuta 2019, tietojen antamista rekisteröidyille ja rekisteröityjen tiettyjen oikeuksien rajoittamista komission laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevassa unionin järjestelmässä suorittaman henkilötietojen käsittelyn yhteydessä koskevista sisäisistä säännöistä

7.11.2019   
               
               
                  FI
               
               
                  Euroopan unionin virallinen lehti
               
               
                  L 286/17
               
            
         KOMISSION PÄÄTÖS (EU) 2019/1862,
         annettu 6 päivänä marraskuuta 2019,
         tietojen antamista rekisteröidyille ja rekisteröityjen tiettyjen oikeuksien rajoittamista komission laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevassa unionin järjestelmässä suorittaman henkilötietojen käsittelyn yhteydessä koskevista sisäisistä säännöistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:
         
                     (1)
                  
                  
                     Ottaen huomioon unionin kansainväliset sitoumukset meren elollisten luonnonvarojen kestävän hoidon varmistamiseksi (1) neuvoston asetuksella (EY) N:o 1005/2008 (2) perustettiin järjestelmä laittoman, ilmoittamattoman ja sääntelemättömän (LIS) kalastuksen ehkäisemiseksi, estämiseksi ja poistamiseksi. Komission asetuksessa (EY) N:o 1010/2009 (3) vahvistetaan asetuksen (EY) N:o 1005/2008 soveltamista koskevat yksityiskohtaiset säännöt. Järjestelmä LIS-kalastuksen ehkäisemiseksi, estämiseksi ja poistamiseksi on tärkeä osa unionin yhteistä kalastuspolitiikkaa (4) ja sellaisena unionin ja EU:n jäsenvaltioiden yleisen edun mukainen tärkeä tavoite.
                  
               
                     (2)
                  
                  
                     Asetuksen (EY) N:o 1005/2008 25–28 artiklan mukaisesti komissio tekee analyysejä LIS-kalastusta harjoittavien kalastusalusten yksilöimiseksi ja asetuksen (EY) N:o 1005/2008 31–33 artiklan mukaisesti noudattaa menettelyjä LIS-kalastuksen torjumista koskevaan yhteistyöhön osallistumattomien kolmansien maiden yksilöimiseksi. Asetuksen (EY) N:o 1005/2008 51 artiklan ja asetuksen (EY) N:o 1010/2009 49 ja 50 artiklan nojalla komissio ja jäsenvaltiot pitävät yhteyttä ja vaihtavat tietoja helpottaakseen asetuksen (EY) N:o 1005/2008 täytäntöönpanoa jäsenvaltioissa. Asetuksen (EY) N:o 1005/2008 51 artiklan ja asetuksen (EY) N:o 1010/2009 51 artiklan nojalla ne voivat vaihtaa LIS-kalastusta koskevia tietoja kolmansien maiden ja kansainvälisten järjestöjen kanssa. Komission analyyseissä ja menettelyissä sekä jäsenvaltioiden ja kolmansien maiden tai kansainvälisten järjestöjen kanssa käytävässä tietojen vaihdossa voidaan keskittyä kalastusaluksiin mukaan lukien niiden omistajat ja tapauksen mukaan niiden käyttäjät, jotka voivat olla oikeushenkilöitä tai luonnollisia henkilöitä, sekä kolmansiin maihin.
                  
               
                     (3)
                  
                  
                     Väitettyyn LIS-kalastukseen liittyvien analyysien ja menettelyjen aikana sekä siihen liittyvää, asetuksen (EY) N:o 1005/2008 51 artiklassa ja asetuksen (EY) N:o 1010/2009 49, 50 ja 51 artiklassa tarkoitettua keskinäistä avunantoa varten käsitellään väistämättä Euroopan parlamentin ja neuvoston asetuksen (EU) 2018/1725 (5) 3 artiklan 1 kohdassa tarkoitettuja henkilötietoja. Komission täytyy käsitellä kyseisiä tietoja voidakseen täyttää sille julkisen vallan käyttäjänä asetuksen (EY) N:o 1005/2008 ja asetuksen (EY) N:o 1010/2009 nojalla osoitetut tehtävät. LIS-kalastuksen osalta suoritettavat analyysit ja menettelyt ovat asetuksen (EU) 2018/1725 25 artiklan 1 kohdan c, g ja h kohdassa tarkoitetuissa tapauksissa julkisen vallan käyttöön liittyviä valvonta-, tarkastus- tai sääntelytehtäviä.
                  
               
                     (4)
                  
                  
                     Analyysiensä ja menettelyjensä suorittamiseksi sekä tuen ja tietojen antamiseksi jäsenvaltioille ja tietojen vaihtamiseksi kolmansien maiden ja organisaatioiden kanssa LIS-kalastuksen osalta komissio käsittelee tietoja, jotka on hankittu tai saatu oikeushenkilöiltä, luonnollisilta henkilöiltä, jäsenvaltioiden viranomaisilta (kuten komissiolle asetuksen (EY) N:o 1005/2008 15 artiklan 2 kohdan, 17 artiklan 8 kohdan, 21 artiklan 3 kohdan ja 39 artiklan 4 kohdan nojalla ilmoitetuilta toimivaltaisilta viranomaisilta), kolmansien maiden, erityisesti lippuvaltioiden, viranomaisilta sekä kansainvälisiltä elimiltä ja organisaatioilta, erityisesti alueellisilta kalastuksenhoitojärjestöiltä ja -järjestelyiltä. Analyysiensä ja menettelyjensä aikana komissio voi myös käsitellä asianmukaisesti dokumentoituja tietoja, jotka on hankittu tai saatu julkisesti saatavilla olevista lähteistä, nimettömistä lähteistä (kuten ilmiantajilta) tai tunnistetuista lähteistä (kuten kansalaisilta, valtiosta riippumattomilta järjestöiltä, kalastusalan yrityksiltä), joiden henkilöllisyyttä on suojattava.
                  
               
                     (5)
                  
                  
                     Komissio toimittaa tiedot ja tekemänsä analyysit jäsenvaltioiden toimivaltaisille viranomaisille ja muille viranomaisille ja elimille jäsenvaltioiden tai kolmansien maiden viranomaisten ja järjestöjen, erityisesti alueellisten kalastuksenhoitojärjestöjen tai -järjestelyjen, kanssa tehtävän kahdenvälisen tai monenvälisen yhteistyön puitteissa, kuten asetuksen (EY) N:o 1005/2008 ja asetuksen (EY) N:o 1010/2009 nojalla edellytetään tai kuten analyysien ja menettelyjen kannalta on tarpeen ja tarkoituksenmukaista. Se kehottaa lippuvaltioita tai lippujäsenvaltioita toteuttamaan toimia ja toimittamaan aluksen omistajille ja tapauksen mukaan käyttäjille tiedot oletetusta LIS-kalastuksesta turvatakseen aluksen omistajien ja käyttäjien oikeudet puolustukseen ja varmistaakseen EU:n sääntöjen tehokkaan ja tosiasiallisen soveltamisen LIS-kalastuksen ehkäisemiseksi, estämiseksi ja poistamiseksi.
                  
               
                     (6)
                  
                  
                     Asetuksen (EU) 2018/1725 3 artiklan 3 kohdassa tarkoitetut henkilötietojen käsittelytoiminnot suoritetaan LIS-kalastusta koskevien analyysien ja menettelyjen kuluessa ennen kuin komissio yksilöi virallisesti alukset, joiden oletetaan harjoittavan LIS-kalastusta, ja aloittaa menettelyt aluksen saattamiseksi LIS-aluksia koskevaan unionin luetteloon, ja ennen kuin komissio yksilöi virallisesti kolmannet maat, joiden se katsoo olevan yhteistyöhön osallistumattomia kolmansia maita LIS-kalastuksen torjunnassa. Toimintoja jatketaan koko ajan analyysien ja menettelyjen aikana, kolmansien maiden viranomaisten kanssa käytävien vuoropuhelujen aikana ja vielä analyysien ja menettelyjen päättymisen jälkeenkin (esimerkiksi arvioitaessa tarvetta aloittaa uusia analyysejä ja menettelyjä komissiolle toimitettujen uusien tietojen perusteella). Jäsenvaltioiden, kolmansien maiden tai kansainvälisten järjestöjen kanssa vaihdettujen henkilötietojen osalta henkilötietojen käsittelytoimintoja suoritetaan koko ajan jäsenvaltioiden, kolmansien maiden tai kansainvälisten järjestöjen suorittamien analyysien ja menettelyjen yhteydessä ja vielä niiden jälkeenkin. Tietoja säilytetään niin kauan kuin on tarpeen jäsenvaltioissa, kolmansissa maissa ja kansainvälisissä järjestöissä suoritettavien analyysien ja menettelyjen saattamiseksi päätökseen. Poikkeuksellisissa tilanteissa niitä voidaan säilyttää tämän jälkeenkin, jos se on tarpeen unionin velvoitteiden täyttämisen varmistamiseksi.
                  
               
                     (7)
                  
                  
                     Komission käsittelemien henkilötietojen luokkia ovat tunniste- ja yhteystiedot, työhön tai ammattiin liittyvät tiedot sekä analyysin tai menettelyn aiheeseen liittyvät tai niiden yhteydessä toimitetut tiedot, erityisesti kalastusaluksia, niiden maantieteellistä sijaintia ja kalastustoimintaa koskevat tiedot, alusten omistajia, päälliköitä ja miehistön jäseniä koskevat tiedot, kalastustuotteiden jalostukseen ja markkinointiin osallistuvia henkilöitä koskevat tiedot sekä ilmiantajia koskevat tiedot.
                  
               
                     (8)
                  
                  
                     Henkilötietoja säilytetään suojatussa sähköisessä tai fyysisessä ympäristössä, jotta voidaan estää luvaton pääsy tietoihin tai tietojen siirtäminen henkilöille, joiden ei ole tarpeen saada niitä tietoonsa. Henkilötietoja säilytetään meri- ja kalastusasioista vastaavissa komission yksiköissä, joiden vastuulla ovat analyysit ja menettelyt sekä tuen ja tietojen toimittaminen jäsenvaltioille, kolmansille maille ja kansainvälisille järjestöille, niin kauan kuin analyysejä ja menettelyjä sekä jäsenvaltioiden, kolmansien maiden ja kansainvälisten järjestöjen suorittamia analyysejä varten on tarpeen, jotta voidaan käsitellä ilmeiset LIS-kalastukseen liittyvät tapaukset, tehdä jatkoanalyysit ja varmistaa hallinnollinen säilytysjakso asian käsittelyn päättämisen jälkeen (6).
                  
               
                     (9)
                  
                  
                     Komissio on tehtäviään hoitaessaan velvollinen kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja Euroopan unionin toiminnasta tehdyn sopimuksen 16 artiklan 1 kohdassa ja sellaisina kuin ne on pantu täytäntöön asetuksella (EU) 2018/1725. Samaan aikaan komissiolla on asetuksen (EY) N:o 1005/2008 nojalla erityisiä velvoitteita ehkäistä, estää ja poistaa LIS-kalastusta, mikä edellyttää, että komissio suorittaa analyysejä ja menettelyjä noudattaen samalla luottamuksellisuutta ja salassapitovelvollisuutta koskevia sääntöjä (7) sekä analyysien ja menettelyjen kohteena olevien luonnollisten tai oikeushenkilöiden oikeutta puolustukseen (8).
                  
               
                     (10)
                  
                  
                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet ja tarve suorittaa LIS-kalastukseen liittyviä analyysejä ja menettelyjä sekä muiden rekisteröityjen henkilöiden perusoikeuksien ja -vapauksien täysimääräinen kunnioittaminen. Tätä varten asetuksen (EU) 2018/1725 25 artiklassa annetaan komissiolle mahdollisuus rajoittaa asetuksen (EU) 2018/1725 14–17, 19, 20 ja 35 artiklan soveltamista sekä 4 artiklan soveltamista siltä osin kuin sen säännökset vastaavat mainitun asetuksen 14–17, 19 ja 20 artiklassa säädettyjä oikeuksia ja velvollisuuksia.
                  
               
                     (11)
                  
                  
                     Unionin yhteinen kalastuspolitiikka edellyttää, että komissio soveltaa tehokkaasti ja vaikuttavasti LIS-kalastuksen ehkäisemiseen, estämiseen ja poistamiseen liittyviä unionin sääntöjä. Tämän toteuttamiseksi on tarpeen, että samalla, kun noudatetaan henkilötietojen suojaa koskevia normeja asetuksen (EU) 2018/1725 mukaisesti, hyväksytään sisäisiä sääntöjä, joiden nojalla komissio voi rajoittaa rekisteröityjen oikeuksia asetuksen (EU) 2018/1725 25 artiklan mukaisesti.
                  
               
                     (12)
                  
                  
                     Sisäisiä sääntöjä olisi sovellettava kaikkiin käsittelytoimiin, joita komissio toteuttaa käyttäessään toimivaltaansa ja täyttäessään velvollisuuksiaan asetuksen (EY) N:o 1005/2008 ja asetuksen (EY) N:o 1010/2009 nojalla. Kyseisiä sääntöjä olisi sovellettava käsittelytoimiin LIS-kalastukseen liittyvien analyysien ja menettelyjen koko keston ajan alkaen siitä, kun komissio saa henkilötietoja, joilla saattaa olla merkitystä LIS-kalastusta harjoittavien kalastusalusten yksilöimisessä tai maiden toteamisessa yhteistyöhön osallistumattomiksi kolmansiksi maiksi, kaikkien analyysien ja menettelyjen ja kolmansien maiden viranomaisten kanssa käytävien keskustelujen aikana ja niiden jälkeenkin aina siihen asti, kun alukset tai kolmannet maat on yksilöity virallisesti asetuksen (EY) N:o 1005/2008 27 tai 33 artiklan nojalla, mikäli se on jatkoanalyysien kannalta tai unionin velvollisuuksien täyttämisen varmistamiseksi tarpeen.
                  
               
                     (13)
                  
                  
                     Sisäisiä sääntöjä ei enää sovelleta käsittelytoimiin sellaisten henkilötietojen yhteydessä, jotka on ilmoitettu rekisteröidyille asetuksen (EY) N:o 1005/2008 26 artiklan 2 kohdan d alakohdan tai 3 kohdan d alakohdan ja 27 artiklan 6 kohdan a alakohdan mukaisesti. Jos kyseessä olevat käsittelytoimet liittyvät tuen antamiseen jäsenvaltioille tai tietojen vaihtamiseen kolmansien maiden ja järjestöjen kanssa, sisäisiä sääntöjä olisi sovellettava alkaen siitä, kun komissio saa henkilötietoja, jotka se sitten toimittaa jäsenvaltioille, kolmansille maille tai kansainvälisille järjestöille, niihin analyyseihin ja menettelyihin asti, joita jäsenvaltiot, kolmannet maat tai kansainväliset järjestöt suorittavat ilmeiseen LIS-kalastukseen liittyvien tapausten käsittelemiseksi, ja näiden analyysien ja menettelyjen aikana ja niiden jälkeenkin, mikäli se on jatkoanalyysien kannalta tai unionin velvollisuuksien täyttämisen varmistamiseksi tarpeen.
                  
               
                     (14)
                  
                  
                     Asetuksen (EU) 2018/1725 14, 15 ja 16 artiklan noudattamiseksi komission olisi tiedotettava läpinäkyvästi ja johdonmukaisesti kaikille yksityishenkilöille henkilötietojen käsittelyä koskevista toimistaan ja yksityishenkilöiden oikeuksista verkkosivustollaan julkaistavilla tietosuojaselosteilla. Tarvittaessa komission olisi annettava lisätakeita sen varmistamiseksi, että rekisteröidyille ilmoitetaan kyseisistä toimista ja oikeuksista henkilökohtaisesti asianmukaisessa muodossa.
                  
               
                     (15)
                  
                  
                     Asetuksen (EU) 2018/1725 14 artiklan 5 kohdan ja 16 artiklan 5 kohdan soveltamista rajoittamatta komissio voi mainitun asetuksen 25 artiklan nojalla myös rajoittaa tietojen antamista rekisteröidyille näiden henkilötietojen käsittelystä ja rekisteröityjen muiden oikeuksien soveltamista suojatakseen komission toimivaltaa suorittaa analyysejä ja menettelyjä asetuksen (EU) N:o 1005/2008 nojalla. Tältä osin komission voi olla tarpeen rajoittaa kyseisten oikeuksien ja velvollisuuksien soveltamista mainitun asetuksen 25 artiklan 1 kohdan c ja g alakohdan nojalla, jos sen valvonta-, tarkastus- tai sääntelytehtävien tarkoitus unionin yhteisen kalastuspolitiikan tehokkaan täytäntöönpanon osalta vaarantuisi.
                  
               
                     (16)
                  
                  
                     Lisäksi voi tehokkaan yhteistyön ylläpitämiseksi olla tarpeen, että komissio rajoittaa rekisteröityjen henkilöiden oikeuksien soveltamista unionin muiden toimielinten, elinten tai laitosten tai jäsenvaltioiden viranomaisten käsittelytoimien suojaamiseksi. Komissio voi tehdä näin tilanteessa, jossa unionin muun toimielimen, elimen tai laitoksen tai jäsenvaltion viranomaisen asettaman rajoituksen tarkoitus vaarantuisi, jollei komissio soveltaisi vastaavaa rajoitusta samojen henkilötietojen osalta. Tätä varten komission olisi kuultava asianomaisia toimielimiä, elimiä, laitoksia ja viranomaisia rajoitusten asettamisen perusteista sekä rajoitusten tarpeellisuudesta ja oikeasuhteisuudesta.
                  
               
                     (17)
                  
                  
                     Komissio voi myös joutua rajoittamaan tietojen antamista rekisteröidyille ja rekisteröityjen muiden oikeuksien käyttöä, joka liittyy kolmansilta mailta tai kansainvälisiltä järjestöiltä saatuihin henkilötietoihin, voidakseen tehdä yhteistyötä kyseisten maiden tai järjestöjen kanssa ja näin turvata jonkin unionin yleiseen etuun liittyvän tärkeän tavoitteen asetuksen (EU) 2018/1725 25 artiklan 1 kohdan c alakohdan mukaisesti. Joissakin tapauksissa rekisteröidyn perusoikeuksiin liittyvä etu saattaa kuitenkin painaa enemmän kuin kansainvälisen yhteistyön intressit.
                  
               
                     (18)
                  
                  
                     Komissio voi lisäksi joutua rajoittamaan tietojen antamista rekisteröidyille ja rekisteröityjen muiden oikeuksien käyttöä, kun kyseessä olevat henkilötiedot on saatu nimettömistä lähteistä (kuten ilmiantajilta) tai tunnistetuista lähteistä, joiden oikeuksia ja vapauksia on tarpeen suojella, asetuksen (EU) 2018/1725 25 artiklan 1 kohdan h alakohdan mukaisesti.
                  
               
                     (19)
                  
                  
                     Sen vuoksi komissio on määritellyt asetuksen (EU) 2018/1725 25 artiklan 1 kohdan c, g ja h alakohdassa luetellut perusteet rajoitusperusteiksi, joita voi olla tarpeen soveltaa tietojenkäsittelytoimiin LIS-kalastukseen liittyvien komission analyysien ja menettelyjen yhteydessä.
                  
               
                     (20)
                  
                  
                     Kaikkien tämän päätöksen perusteella sovellettavien rajoitusten olisi oltava tarpeellisia ja oikeasuhteisia ottaen huomioon rekisteröityjen oikeuksiin ja vapauksiin kohdistuvat riskit.
                  
               
                     (21)
                  
                  
                     Komission olisi käsiteltävä kaikkia rajoituksia läpinäkyvästi ja rekisteröitävä vastaavaan rekisteröintijärjestelmään kaikki tapaukset, joissa rajoituksia sovelletaan.
                  
               
                     (22)
                  
                  
                     Rekisterinpitäjä on komissio, joka hoitaa tehtäväänsä meri- ja kalastusasioista vastaavan yksikkönsä kautta ja vastaa LIS-kalastusta koskevista analyyseista ja menettelyistä sekä antaa jäsenvaltioille apua ja kolmansille maille ja kansainvälisille järjestöille tietoa epäiltyä LIS-kalastusta koskevista tapauksista.
                  
               
                     (23)
                  
                  
                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä tietojen ilmoittamista rajoituksen soveltamisen syistä tai pidättyä antamasta näitä tietoja rekisteröidylle, jos tietojen antaminen voi jollakin tavoin vaarantaa rajoituksen tarkoituksen. Tämä koskee etenkin mainitun asetuksen 16 ja 35 artiklassa tarkoitettuja rajoituksia.
                  
               
                     (24)
                  
                  
                     Komission olisi tarkasteltava käyttöön otettuja rajoituksia säännöllisesti uudelleen, jotta voidaan varmistaa, että asetuksen (EU) 2018/1725 16 ja 35 artiklassa tarkoitettuja rekisteröidyn tiedonsaantioikeuksia rajoitetaan vain niin kauan kuin rajoitukset ovat välttämättömiä siihen, että komissio voi suorittaa LIS-kalastukseen liittyviä analyysejä ja menettelyjä.
                  
               
                     (25)
                  
                  
                     Jos rajoitetaan rekisteröityjen muita oikeuksia, rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen.
                  
               
                     (26)
                  
                  
                     Komission tietosuojavastaavan olisi tehtävä riippumaton uudelleentarkastelu rajoitusten soveltamisesta, jotta voidaan varmistaa tämän päätöksen noudattaminen.
                  
               
                     (27)
                  
                  
                     Tämä päätös annetaan asetuksen (EU) 2018/1725 25 artiklan soveltamiseksi, ja sen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä, siten, että komissio voi välittömästi rajoittaa tiettyjen oikeuksien ja velvollisuuksien soveltamista asetuksen (EU) 2018/1725 25 artiklan mukaisesti, jotta ei vaarannettaisi analyysejä ja menettelyjä LIS-kalastusta koskevien tapausten käsittelemiseksi.
                  
               
                     (28)
                  
                  
                     Euroopan tietosuojavaltuutettua on kuultu, ja hän on antanut lausunnon 17 päivänä heinäkuuta 2019,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde ja soveltamisala
            
               1.   Tässä päätöksessä vahvistetaan säännöt, joita komissio noudattaa ilmoittaessaan rekisteröidyille, että heidän tietojaan käsitellään asetuksen (EU) 2018/1725 14, 15 ja 16 artiklan mukaisesti laittoman, ilmoittamattoman ja sääntelemättömän (LIS) kalastuksen ehkäisemistä, estämistä ja poistamista koskevan unionin järjestelmän puitteissa.
            
            
               2.   Siinä vahvistetaan myös edellytykset, joiden täyttyessä komissio voi rajoittaa mainitun järjestelmän puitteissa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan 1 kohdan c, g ja h alakohdan mukaisesti.
            
            
               3.   Tätä päätöstä sovelletaan henkilötietojen käsittelyyn, jota komissio suorittaa täyttäessään tehtäviään epäiltyyn LIS-kalastukseen liittyvien analyysien ja menettelyjen suorittamiseksi ja keskinäistä avunantoa varten asetusten (EY) N:o 1005/2008 ja (EY) N:o 1010/2009 mukaisesti tai näihin tehtäviin liittyvien toimintojen yhteydessä.
               Tätä päätöstä ei sovelleta silloin, kun komission suorittamasta henkilötietojen käsittelystä on ilmoitettu kalastusaluksen omistajalle ja tapauksen mukaan sen käyttäjälle asetuksen (EY) N:o 1005/2008 26 artiklan 2 kohdan d alakohdan tai 3 kohdan d alakohdan ja 27 artiklan 6 kohdan a alakohdan mukaisesti.
               Tätä päätöstä sovelletaan seuraaviin henkilötietojen luokkiin:
               
                           a)
                        
                        
                           tunniste- ja yhteystiedot;
                        
                     
                           b)
                        
                        
                           työhön tai ammattiin liittyvät tiedot;
                        
                     
                           c)
                        
                        
                           kalastusaluksen tai kalastusalukseen liittyvä toiminta, sen sijainti ja liikkeet, kalastustoiminta tai kalastukseen liittyvä toiminta;
                        
                     
                           d)
                        
                        
                           aluksen omistajiin ja käyttäjiin (asema tai tehtävä), päällikköihin ja miehistön jäseniin liittyvät tiedot;
                        
                     
                           e)
                        
                        
                           kalastustuotteiden siirtoon, varastointiin, jalostukseen ja markkinointiin osallistuvia henkilöitä koskevat tiedot koko toimitusketjun osalta;
                        
                     
                           f)
                        
                        
                           ilmiantajia koskevat tiedot;
                        
                     
                           g)
                        
                        
                           kaikki muut asiaankuuluvien analyysien ja menettelyjen aiheeseen liittyvät tiedot.
                        
                     
         
         
            2 artikla
            Sovellettavat poikkeukset ja rajoitukset
            
               1.   Hoitaessaan asetuksen (EU) 2018/1725 mukaisiin rekisteröityjen oikeuksiin liittyviä tehtäviään komissio harkitsee, sovelletaanko jotakin mainitussa asetuksessa säädetyistä poikkeuksista.
            
            
               2.   Jos asetuksen (EU) 2018/1725 14–17, 19, 20 ja 35 artiklassa säädettyjen oikeuksien ja velvollisuuksien toteuttaminen komission käsitellessä henkilötietoja vaarantaisi LIS-kalastukseen liittyvien komission analyysien ja menettelyjen tarkoituksen, esimerkiksi paljastamalla sen välineet ja menetelmät, tai vaikuttaisi kielteisellä tavalla muiden rekisteröityjen oikeuksiin ja vapauksiin, komissio voi rajoittaa seuraavien soveltamista:
               
                           a)
                        
                        
                           asetuksen (EU) 2018/1725 14–17, 19, 20 ja 35 artikla; ja
                        
                     
                           b)
                        
                        
                           mainitun asetuksen 4 artiklan 1 kohdan a alakohdassa säädetty läpinäkyvyysperiaate siltä osin kuin asianomaiset säännökset vastaavat asetuksen (EU) 2018/1725 14–17, 19, 20 ja 35 artiklassa säädettyjä oikeuksia ja velvollisuuksia.
                        
                     
            
               3.   Komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu unionin muilta toimielimiltä, elimiltä tai laitoksilta, jäsenvaltioiden tai kolmansien maiden toimivaltaisilta viranomaisilta, kansainvälisiltä järjestöiltä tai nimettömistä tai tunnistetuista lähteistä seuraavissa tilanteissa:
               
                           a)
                        
                        
                           kun muu unionin toimielin, elin tai laitos voisi rajoittaa mainitulta muulta unionin toimielimeltä, elimeltä tai laitokselta saatujen henkilötietojen osalta kyseisten oikeuksien ja velvollisuuksien toteuttamista asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun, Euroopan parlamentin ja neuvoston asetuksen (EU) 2016/794 (9) tai neuvoston asetuksen (EU) 2017/1939 (10) mukaisesti;
                        
                     
                           b)
                        
                        
                           kun jäsenvaltion toimivaltainen viranomainen voisi rajoittaa mainitun jäsenvaltion toimivaltaiselta viranomaiselta saatujen henkilötietojen osalta kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (11) 23 artiklassa tarkoitettujen säädösten perusteella tai sellaisten kansallisten toimenpiteiden nojalla, joilla Euroopan parlamentin ja neuvoston direktiivin (EU) 2016/680 (12) 13 artiklan 3 kohta, 15 artiklan 3 kohta tai 16 artiklan 3 kohta saatetaan osaksi kansallista lainsäädäntöä;
                        
                     
                           c)
                        
                        
                           kun kyseisten oikeuksien ja velvollisuuksien toteuttaminen voisi vaarantaa komission kolmansien maiden tai kansainvälisten järjestöjen kanssa LIS-kalastuksen osalta tekemän yhteistyön.
                        
                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, se kuulee asianomaisia unionin toimielimiä, elimiä tai laitoksia tai jäsenvaltioiden toimivaltaisia viranomaisia, jollei komissiolle on selvää, että rajoituksen soveltamisesta säädetään jossakin kyseisissä alakohdissa mainituista säädöksistä.
               Ensimmäisen alakohdan c alakohtaa ei sovelleta, jos rekisteröidyn edut tai perusoikeudet ja -vapaudet painavat enemmän kuin komission intressi tehdä yhteistyötä kolmansien maiden tai kansainvälisten järjestöjen kanssa.
            
            
               4.   Edellä olevia 1, 2 ja 3 kohtaa sovelletaan sanotun kuitenkaan rajoittamatta seuraavien soveltamista:
               
                           a)
                        
                        
                           niiden komission päätösten soveltaminen, joissa vahvistetaan sisäiset säännöt tietojen antamisesta rekisteröidyille ja tiettyjen oikeuksien rajoittamisesta asetuksen (EU) 2018/1725 25 artiklan nojalla;
                        
                     
                           b)
                        
                        
                           komission työjärjestyksen 23 artikla.
                        
                     Edellä olevia 2 ja 3 kohtaa sovelletaan, jollei tämän päätöksen 3 ja 7 artiklasta muuta johdu.
            
            
               5.   Kaikkien tämän artiklan 2 kohdassa tarkoitettujen, oikeuksien ja velvollisuuksien soveltamista koskevien rajoitusten on oltava tarpeellisia ja oikeasuhteisia ottaen huomioon rekisteröityjen oikeuksiin ja vapauksiin kohdistuvat riskit.
            
         
         
            3 artikla
            Tiedon antaminen rekisteröidyille
            
               1.   Komissio julkaisee verkkosivustollaan tietosuojaselosteita, joilla tiedotetaan kaikille rekisteröidyille komission toiminnasta, johon sisältyy heidän henkilötietojensa käsittelyä LIS-kalastukseen liittyviä analyysejä ja menettelyjä varten. Tarvittaessa komissio varmistaa, että rekisteröidyille ilmoitetaan henkilökohtaisesti asianmukaisessa muodossa.
            
            
               2.   Jos komissio rajoittaa kokonaan tai osittain tiedon antamista rekisteröidyille, joiden tietoja käsitellään LIS-kalastukseen liittyviä analyysejä ja menettelyjä varten, se kirjaa ja rekisteröi rajoituksen syyt 6 artiklan mukaisesti.
            
         
         
            4 artikla
            Rekisteröidyn oikeus tietoihin pääsyyn, oikeus tietojen poistamiseen ja oikeus käsittelyn rajoittamiseen
            
               1.   Kun komissio rajoittaa kokonaan tai osittain asetuksen (EU) 2018/1725 17 artiklassa tarkoitettua rekisteröityjen oikeutta päästä henkilötietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, se ilmoittaa asianomaiselle rekisteröidylle tietoihin pääsyä, tietojen poistamista tai käsittelyn rajoittamista koskevaan pyyntöön antamassaan vastauksessa
               
                           a)
                        
                        
                           sovelletusta rajoituksesta ja sen pääasiallisista syistä; sekä
                        
                     
                           b)
                        
                        
                           mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
                        
                     
            
               2.   Edellä 1 kohdassa tarkoitetun rajoituksen syitä koskevaa ilmoitusta voidaan lykätä, se voidaan jättää tekemättä tai se voidaan evätä, jos se vaarantaisi rajoituksen tarkoituksen.
            
            
               3.   Komissio kirjaa ja rekisteröi rajoituksen syyt tämän päätöksen 6 artiklan mukaisesti.
            
            
               4.   Jos oikeutta päästä tietoihin rajoitetaan kokonaan tai osittain, rekisteröity voi käyttää oikeuttaan päästä tietoihin asetuksen (EU) 2018/1725 25 artiklan 6, 7 ja 8 kohdan mukaisesti. Rekisteröity voi tehdä kantelun Euroopan tietosuojavaltuutetulle, jos hän katsoo, että hänen oikeutensa on laittomasti evätty tai niitä on laittomasti rajoitettu.
            
         
         
            5 artikla
            Henkilötietojen tietoturvaloukkauksista ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidylle, se kirjaa ja rekisteröi rajoituksen syyt tämän päätöksen 6 artiklan mukaisesti.
         
         
            6 artikla
            Rajoitusten kirjaaminen ja rekisteröinti
            
               1.   Komissio kirjaa kaikkien tämän päätöksen nojalla sovellettavien rajoitusten syyt sekä arvion rajoituksen tarpeellisuudesta ja oikeasuhteisuudesta, ottaen huomioon asetuksen (EU) 2018/1725 25 artiklan 2 kohdassa esitetyt asiaan liittyvät näkökohdat.
            
            
               2.   Kirjauksessa todetaan, kuinka asianomaisen rekisteröidyn henkilön oikeuden käyttäminen vaarantaisi LIS-kalastukseen liittyvien komission analyysien ja menettelyjen tarkoituksen tai tämän päätöksen 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            
            
               3.   Kirjaus ja tarvittaessa asiakirjat, joista käyvät ilmi perusteena olevat seikat tai oikeudelliset syyt, on rekisteröitävä. Ne on annettava pyynnöstä Euroopan tietosuojavaltuutetun käyttöön.
            
         
         
            7 artikla
            Rajoitusten kesto
            
               1.   Edellä 3, 4 ja 5 artiklassa tarkoitettujen rajoitusten soveltamista jatketaan niin kauan kuin niiden perusteena olevat syyt ovat voimassa.
            
            
               2.   Kun 3 tai 5 artiklassa tarkoitetun rajoituksen syyt eivät ole enää voimassa, komissio poistaa rajoituksen ja ilmoittaa rajoituksen pääasialliset syyt rekisteröidylle. Samalla komissio ilmoittaa rekisteröidylle mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   Komissio tarkastelee uudelleen 3 ja 5 artiklassa tarkoitettujen rajoitusten soveltamista vuoden kuluttua niiden hyväksymisestä sekä kun LIS-kalastukseen liittyvät komission analyysit ja menettelyt on saatu päätökseen. Tämän jälkeen komissio seuraa, onko rajoitus tarpeen pitää voimassa.
            
         
         
            8 artikla
            Komission tietosuojavastaavan suorittama uudelleentarkastelu
            
               1.   Komission tietosuojavastaavalle ilmoitetaan ilman aiheetonta viivytystä aina, kun rekisteröityjen oikeuksia rajoitetaan tämän päätöksen mukaisesti. Tietosuojavastaavalle on pyynnöstä annettava pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            
            
               2.   Tietosuojavastaava voi pyytää rajoituksen uudelleentarkastelua. Tietosuojavastaavalle on ilmoitettava pyydetyn uudelleentarkastelun tuloksista.
            
            
               3.   Komissio dokumentoi tietosuojavastaavan osallistumisen kussakin tapauksessa, jossa tämän päätöksen 2 artiklan 2 kohdassa tarkoitettujen oikeuksien ja velvollisuuksien soveltamista rajoitetaan.
            
         
         
            9 artikla
            Voimaantulo
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 6 päivänä marraskuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  Unioni on 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen (UNCLOS) sopimuspuoli, on ratifioinut hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien, 10 päivänä joulukuuta 1982 tehtyyn Yhdistyneiden Kansakuntien merioikeusyleissopimukseen sisältyvien määräysten täytäntöönpanosta 4 päivänä elokuuta 1995 tehdyn sopimuksen (YK:n kalakantasopimus) sekä on hyväksynyt aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä 24 päivänä marraskuuta 1993 tehdyn Yhdistyneiden Kansakuntien elintarvike- ja maatalousjärjestön sopimuksen (FAO:n sopimus). Unioni on myös osapuolena satamavaltion toimenpiteitä koskevassa sopimuksessa (PSMA), jonka FAO:n 36. yleiskonferenssi (Rooma, 18–23 päivä marraskuuta 2009) hyväksyi FAO:n perussäännön XIV artiklan 1 kohdan nojalla 22 päivänä marraskuuta 2009 annetulla päätöslauselmalla N:o 12/2009.
         
            (2)  Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).
         
            (3)  Komission asetus (EY) N:o 1010/2009, annettu 22 päivänä lokakuuta 2009, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 soveltamista koskevista yksityiskohtaisista säännöistä (EUVL L 280, 27.10.2009, s. 5).
         
            (4)  Ks. erityisesti yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 28 ja 30 artikla (EUVL L 354, 28.12.2013, s. 22).
         
            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (6)  Asiakirjojen säilytystä komissiossa säännellään yhteisellä säilytysluettelolla. Se on säilytysaikataulun muotoinen sääntelyasiakirja (viimeisin versio on SEC(2010) 900), jossa on määritelty komission eri asiakirjatyyppien säilytysajat.
         
            (7)  Ks. erityisesti SEUT-sopimuksen 339 artikla.
         
            (8)  Rekisteröityjen henkilöiden oikeuksien täytäntöönpano asetuksen (EU) 2018/1725 nojalla ja rekisterinpitäjien velvoitteiden noudattaminen saman asetuksen nojalla eivät vaikuta siihen, miten komissio käsittelee menettelyjen kohteena olevien henkilöiden oikeutta puolustukseen. Analyysien ja menettelyjen kuluessa kerätyissä tiedoissa olevan todistusaineiston eheyttä ja aitoutta ei siis voida vaarantaa muuttamalla alalla sovellettavien menettelysääntöjen mukaisesti saatuja tai kerättyjä asiakirjoja.
         
            (9)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).
         
            (10)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (11)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (12)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).